A4-0054/95

Ψήφισμα σχετικά με τη Διάσκεψη της Νέας Υόρκης (17 Απριλίου - 12 Μαΐου 1995) για την παράταση της Συνθήκης για τη Μη Διάδοση των Πυρηνικών Όπλων (NPT - Nuclear Non-Proliferation Treaty).

Το Ευρωπαϊκό Κοινοβούλιο,

- επισημαίνοντας τα ψηφίσματά του της 11ης Μαρτίου 1993 σχετικά με τον τερματισμό των πυρηνικών δοκιμών, ((ΕΕ C 115 της 26.04.1993, σελ. 158)) της 24ης Ιουνίου 1993 σχετικά με τα μορατόρια στις πυρηνικές δοκιμές ((ΕΕ C 194 της 19.07.1993, σελ 206)), της 21ης Απριλίου 1994 σχετικά με τις προτεραιότητες στην ενέργεια στην αναθεωρημένη Συνθήκη NPT ((ΕΕ C 128 της 09.05.1994, σελ. 378)), της 29ης Σεπτεμβρίου 1994 σχετικά με την παράνομη διακίνηση πυρηνικού υλικού ((ΕΕ C 305 της 31.10.1994, σελ. 78)) και της 17ης Νοεμβρίου 1994 σχετικά με τις πυρηνικές δοκιμές και τη συζήτηση περί αφοπλισμού στη Γενική Συνέλευση των Ηνωμένων Εθνών ((ΕΕ C 341 της 05.12.1994, σελ. 178)),

- επισημαίνοντας τα αποτελέσματα των τεσσάρων Διασκέψεων επανεξέτασης της Συνθήκης για τη Μη Διάδοση των Πυρηνικών Όπλων, που διεξήχθησαν τα έτη 1975, 1980, 1985 και 1990,

- επισημαίνοντας τα συμπεράσματα του Ευρωπαϊκού Συμβουλίου στην Κέρκυρα και την απόφαση του Συμβουλίου της 25ης Ιουλίου 1994 στο πλαίσιο της Κοινής Εξωτερικής Πολιτικής και Πολιτικής για την Ασφάλεια, σχετικά με την κοινή δράση που εγκρίθηκε από το Συμβούλιο με βάση το άρθρο Ι.3 της Συνθήκης για την Ευρωπαϊκή Ένωση και που αφορά την προετοιμασία της Διάσκεψης του 1995 των συμβαλλομένων μερών στη Συνθήκη για τη μη διάδοση των πυρηνικών όπλων (( ΕΕ L 205 της 08.08.1994, σ. 1)) με στόχο την επ' αόριστον και άνευ όρων παράταση της Συνθήκης,

- παραπέμποντας στην Ανακοίνωση της Επιτροπής προς το Συμβούλιο και το Ευρωπαϊκό Κοινοβούλιο με τίτλο «Το παράνομο εμπόριο πυρηνικών υλικών και ραδιενεργών ουσιών» (COM(94)0383 - C4-0227/94),

- επισημαίνοντας το άρθρο 148 του Κανονισμού του,

- λαμβάνοντας υπόψη την έκθεση της Επιτροπής Εξωτερικών Υποθέσεων, Ασφάλειας και Αμυντικής Πολιτικής καθώς και τη γνωμοδότηση της Επιτροπής Έρευνας, Τεχνολογικής Ανάπτυξης και Ενέργειας (A4-0054/95),

Α. αναφερόμενο στο γεγονός ότι η Συνθήκη για τη Μη Διάδοση των Πυρηνικών Όπλων η οποία ετέθη σε ισχύ στις 5 Μαρτίου 1970, σύμφωνα με το άρθρο X, μετά από 25 χρόνια ισχύος υπόκειται σε επ' αόριστον ή περιοδική παράταση, και ότι τα συμβαλλόμενα μέρη θα λάβουν σχετική απόφαση το Μάϊο 1995 με πλειοψηφία,

Β. έχοντας υπόψη τις επιφυλάξεις μεγάλου αριθμού συμβαλλομένων στη Συνθήκη μερών, ιδίως από χώρες του Τρίτου Κόσμου, όσον αφορά την επ' αόριστον παράταση της Συνθήκης για την Απαγόρευση των Πυρηνικών Όπλων, πράγμα που κατ' αρχήν βασίζεται στο ότι η Συνθήκη δημιουργεί διακρίσεις εις βάρος κρατών που δεν διαθέτουν πυρηνικά όπλα, δεν παρέχει επαρκή μέσα κατά της διάδοσης των πυρηνικών όπλων και, κυρίως, ως προς το ότι τα κράτη που διαθέτουν πυρηνικά όπλα δεν έχουν ανταποκριθεί στις υποχρέωσεις τους βάσει της Συνθήκης (ιδίως όσον αφορά τα άρθρα IV και VI),

Γ. λαμβάνοντας υπόψη ότι το τελικό έγγραφο της Διάσκεψης Συνεχείας για την Αναθεώρηση της Συνθήκης για τη μη Διάδοση των Πυρηνικών Όπλων του 1985 στη Γενεύη καλούσε τη Διάσκεψη για τον Αφοπλισμό να προβεί σύντομα στη διεξαγωγή πολυμερών διαπραγματεύσεων σχετικά με τον πυρηνικό αφοπλισμό, και ότι η εντολή αυτή δεν έχει ποτέ εκπληρωθεί,

Δ. εκτιμώντας ότι η διάδοση των όπλων μαζικής εξόντωσης και των βαλλιστικών πυραύλων συνιστά πιθανή και αυξανόμενη απειλή για τη διεθνή ειρήνη, και ότι, παρά τις πολλαπλές προσπάθειες να αναχαιτισθεί η διάδοση, και τη μερική επιτυχία της προσπάθειας για τον περιορισμό του αριθμού των κρατών που διαθέτουν πυρηνικά όπλα, δεν κατέστη δυνατόν να αποτραπεί η διάδοση της τεχνογνωσίας για την κατασκευή των όπλων αυτών, και μάλιστα κράτη που έχουν προσχωρήσει στην Συνθήκη NPT, όπως είναι το Ιράκ και η Βόρεια Κορέα, επιχειρούν να αποκτήσουν πυρηνικά όπλα,

Ε. εκφράζοντας την πεποίθηση ότι η ειρηνευτική διαδικασία στη Μέση Ανατολή θα έπρεπε να οδηγήσει στη δημιουργία μιας ελεύθερης ζώνης όπλων μαζικής καταστροφής και ότι όλα τα κράτη της περιοχής θα έπρεπε να δεσμευθούν υπέρ της επίτευξης του στόχου αυτού[semigr ]

ΣΤ. λαμβάνοντας υπόψη ότι ένας πολύ σημαντικός αριθμός από τα κράτη που έχουν υπογράψει την Συνθήκη NPT, υποστηρίζουν την άποψη ότι τα κράτη που διαθέτουν πυρηνικά όπλα δεν έχουν ανταποκριθεί επαρκώς στις απορρέουσες από τη Συνθήκη υποχρεώσεις τους,

Ζ. εκφράζοντας την πεποίθησή του ότι μία επ' αόριστον και άνευ όρων παράταση της Συνθήκης NPT θα καταστεί αξιόπιστος μόνον όταν ορισμένες στοιχειώδεις αρχές θα πληρούνται από τις πυρηνικές δυνάμεις,

Η. λαμβάνοντας υπόψη το γεγονός ότι πολλές χώρες που δεν υπογράφουν τη Συνθήκη αποτελούν «ντε φάκτο» πυρηνικές στρατιωτικές δυνάμεις,

Θ. λαμβάνοντας υπόψη ότι η χωρίς χρονικό περιορισμό και όρους παράταση δεν είναι απαραίτητα εκείνη που ασκεί περισσότερη πολιτική πίεση στις χώρες που μέχρι τώρα δεν έχουν υπογράψει τη Συνθήκη, ώστε να το πράξουν, ιδιαίτερα εκείνες που ήδη αποτελούν πυρηνικές στρατιωτικές δυνάμεις,

Ι. εκφράζοντας την ανησυχία του για το γεγονός ότι οι διαπραγματεύσεις για την NPT, ιδίως λόγω της ταυτόχρονης στασιμότητας που παρατηρείται στις διαπραγματεύσεις για μια καθολική απαγόρευση στις πυρηνικές δοκιμές, θα ήταν δυνατόν να καταλήξουν σε αδιέξοδο,

ΙΑ. λαμβάνοντας υπόψη τη σπουδαιότητα που αποκτούν, στο πλαίσιο του μελλοντικού συστήματος εγγυήσεων, οι ενεργειακές πτυχές:η αποφασιστική σημασία τόσο για την πολιτική εγγυήσεων, όσο και για την ενεργειακή πολιτική, της μετατροπής των πυρηνικών κεφαλών σε καύσιμα για πυρηνικούς σταθμούς ενέργειας, τη στιγμή που μόνο στη Σοβιετική Ένωση βρίσκονται αποθηκευμένα 27 έως 30 χιλιάδες τακτικά και στρατηγικά πυρηνικά όπλα,

ΙΒ. εκφράζοντας την πεποίθηση ότι, παρά τα κάθε είδους προβλήματα και μειονεκτήματα, η Συνθήκη για την μη Διάδοση Πυρηνικών Όπλων αποτελεί το κεντρικό πλαίσιο στήριξης για τις προσπάθειες της Διεθνούς Κοινότητας Κρατών να αποτρέψει τη διάδοση των πυρηνικών όπλων,

ΙΓ. έχοντας επίγνωση του γεγονότος ότι οι μεταβληθείσες πολιτικές συνθήκες, μετά το 1990, ως προς τον κίνδυνο της διάδοσης των πυρηνικών όπλων καθιστούν αναγκαίο να διακοπεί σε μεγάλο βαθμό η λειτουργία των μηχανισμών ελέγχου, και ότι η επέκταση της εμβέλειας των βαλλιστικών πυραύλων έχει ανέλθει σε ανησυχητικά επίπεδα,

ΙΔ. τονίζοντας επίμονα ότι μια καθολική απαγόρευση στις πυρηνικές δοκιμές συνιστά επιβεβλημένο στόχο για να επιτευχθεί η διαρκής και άνευ όρων παράταση της Συνθήκης για τη μη Διάδοση των Πυρηνικών Όπλων,

ΙΕ. εκφράζοντας την αποδοκιμασία του για το γεγονός ότι και τα δύο κράτη της Ευρωπαϊκής Ένωσης που διαθέτουν πυρηνικά όπλα, η Γαλλία και η Μεγάλη Βρετανία, κατά τις διαπραγματεύσεις της Γενεύης για την απαγόρευση των πυρηνικών δοκιμών δεν υποστήριξαν έως τώρα δημόσια στον ίδιο βαθμό όπως, λ.χ. οι ΗΠΑ, τη σύναψη μιας σχετικής συνθήκης,

ΙΣΤ. εκφράζοντας την ανησυχία του για τις πυρηνικές δοκιμές που εξακολουθεί να πραγματοποιεί η Λαϊκή Δημοκρατία της Κίνας αδιαφορώντας για τις διεθνείς αποφάσεις περί αναστολής, μολονότι ο Υπουργός Εξωτερικών της χώρας αυτής δήλωσε ότι η κινεζική κυβέρνηση τάσσεται υπέρ της υπογραφής συνθήκης για τη διακοπή των πυρηνικών δοκιμών,

1. υποστηρίζει την επιλογή μίας επ' αόριστον και άνευ όρων παράτασης της Συνθήκη για τη μη Διάδοση των Πυρηνικών Όπλων (NPT)[semigr ]

2. ζητεί από τα κράτη μέλη στη Συνθήκη περί Μη Διάδοσης των Πυρηνικών Όπλων και ιδίως από τα κράτη μέλη της Ευρωπαϊκής Ένωσης και από τα κράτη που διαθέτουν ισχυρό πυρηνικό οπλοστάσιο, να πληρούν τα στοιχεία που θα αναφερθούν κατωτέρω, προκειμένου να διασφαλισθεί η επ' αόριστον και άνευ όρων παράταση της NPT στο πλαίσιο της Διάσκεψης της Νέας Υόρκης[semigr ]

3. καλεί τα κράτη μέλη της Ευρωπαϊκής Ένωσης να καταβάλουν έντονες προσπάθειες προκειμένου να συναφθεί το ταχύτερη δυνατό συνθήκη για την καθολική απαγόρευση των πυρηνικών δοκιμών (CTBT) στο πλαίσιο της Διάσκεψης της Γενεύης και να αναλάβουν κοινή δράση προς το σκοπό αυτό, σύμφωνα με τις διατάξεις του άρθρου Ι.3 της Συνθήκης για την Ευρωπαϊκή Ένωση[semigr ]

4. καλεί τα κράτη μέλη της Ευρωπαϊκής Ένωσης, εν αναμονή της προαναφερθείσας κοινής δράσης, να απέχουν φανερά από οποιεσδήποτε πυρηνικές δοκιμές[semigr ]

5. καλεί όλες τις πυρηνικές δυνάμεις να ανταποκριθούν στη δέσμευσή τους που προβλέπει το άρθρο VI της ΝΡΤ και να καθορίσουν προς το σκοπό αυτό ένα χρονοδιάγραμμα και σχέδιο χρηματοδότησης[semigr ]

6. καλεί τα κράτη μέλη της Ευρωπαϊκής Ένωσης να αναλάβουν πρωτοβουλία για τη διαπραγμάτευση κατά τη Διάσκεψη του ΟΗΕ για τον Αφοπλισμό σύμβασης για τα πυρηνικά όπλα που θα οδηγεί στο συνολικό πυρηνικό αφοπλισμό όπως αναφέρεται στους στόχους του άρθρου VΙ της ΝΡΤ[semigr ]

7. ζητεί την απαγόρευση της παραγωγής σχάσιμων υλικών που χρησιμοποιούνται για στρατιωτικούς σκοπούς και υποστηρίζει το αίτημα για τη δημιουργία ενός διεθνούς παρατηρητηρίου για το πλουτώνιο και το υπερεμπλουτισμένο ουράνιο και καλεί το Συμβούλιο να αναλάβει κοινή δράση προς το σκοπό αυτό σύμφωνα με τις διατάξεις του άρθρου Ι.3 της Συνθήκης για την Ευρωπαϊκή Ένωση[semigr ]

8. υποστηρίζει τα αιτήματα των συμβαλλομένων στην NPT μερών, τα οποία δεν διαθέτουν πυρηνικό εξοπλισμό για στρατιωτικούς σκοπούς και δεν χαίρουν αναλόγων διασφαλίσεων στο πλαίσιο ενός στρατιωτικού συνασπισμού, να παρασχεθούν επαρκέστερες εγγυήσεις για την ασφάλεια μέσω αποτελεσματικής δράσης για τον σεβασμό του Διεθνούς Δικαίου και των διατάξεων του Χάρτη του ΟΗΕ κατά των επιθέσεων[semigr ]

9. επικροτεί το σχέδιο ψηφίσματος που υπέβαλε η Ρωσία στο Συμβούλιο Ασφαλείας των Ηνωμένων Εθνών, εξ ονόματος των πέντε μεγάλων πυρηνικών δυνάμεων και σύμφωνα με το οποίο οι δυνάμεις αυτές αναλαμβάνουν τη δέσμευση να παράσχουν εγγυήσεις στα κράτη που έχουν υπογράφει την ΝΡΤ και δεν διαθέτουν πυρηνικά όπλα, σε περίπτωση επίθεσης εναντίον τους[semigr ]

10. ζητεί να αναλάβουν τα κράτη που διαθέτουν πυρηνικό οπλοστάσιο, στο πλαίσιο των διατάξεων της NPT, γενική και αμοιβαία δέσμευση ότι δεν θα προβούν στη χρήση πυρηνικών όπλων εναντίον κρατών που δεν διαθέτουν πυρηνικά όπλα[semigr ]

11. ζητεί από όλα τα συμβαλλόμενα στην NPT μέρη να συμμορφωθούν προς τις διατάξεις του άρθρου IV της NPT σχετικά με τη συνεργασία, με στόχο την ανάπτυξη μη πυρηνικής αειφόρου ενέργειας στην επικράτεια των συμβαλλομένων μερών που το επιθυμούν, ενώ θα εξασφαλίζεται αποτελεσματικός έλεγχος των επωνομαζομένων αγαθών «διπλής χρήσης»[semigr ]

12. προτείνει το Κοινό Κέντρο Ερευνών να γίνει εταίρος και αρωγός του προγράμματος CAPRA για την μείωση των ακτινίδων και των άλλων προϊόντων καύσης του πλουτωνίου[semigr ]

13. καλεί όλα τα συμβαλλόμενα στην ΝΡΤ μέρη να προωθήσουν τη διεθνή συνεργασία για την ανάπτυξη εναλλακτικών και βιώσιμων μορφών ενέργειας ως μια μελλοντοστραφή στρατηγική για την κάλυψη των αναγκών από πλευράς ενέργειας όλων των συμβαλλομένων στην συνθήκη κρατών, και ζητεί, ιδίως από τα κράτη μέλη της Ευρωπαϊκής Ένωσης, να δρομολογήσουν ενέργειες για τη συνεργασία με τα υπόλοιπα συμβαλλόμενα στη συνθήκη αυτή μέρη[semigr ]

14. ζητεί να ληφθούν επίσης υπόψη στην κοινοτική θέση η οποία θα παρουσιασθεί στις διαπραγματεύσεις, όλοι οι στόχοι της NPT, με την ενίσχυση των νομικών και διπλωματικών μέτρων που θα διασφαλίζουν την αποτροπή της διάδοσης και, ταυτόχρονα, με τη σθεναρή προώθηση της προσπάθειας για έναν αποτελεσματικό πυρηνικό αφοπλισμό, υπό διεθνή έλεγχο, όπως προβλέπει το άρθρο VI της Συνθήκης NPT[semigr ] ζητεί επίσης, προς το σκοπό αυτό, η θέση της Ένωσης να περιλαμβάνει την καθιέρωση καθεστώτος διεθνούς και καθολικού ελέγχου του πλήρους κύκλου του ουρανίου, του πλουτωνίου και, αν θεωρηθεί σκόπιμο, του θορίου για ειρηνική χρήση, περιλαμβανομένων των προϊόντων του στρατιωτικού κύκλου, ως συνέπεια της μερικής διάλυσης των πυρηνικών οπλοστασίων, με ιδιαίτερη μέριμνα όσον αφορά τον τρίτιο[semigr ]

15. καλεί τους συμμετέχοντες στη Διάσκεψη να προβλέψουν σαφείς μηχανισμούς για την επιβολή κυρώσεων, ούτως ώστε να ποινικοποιείται η μη τήρηση των διατάξεων της συνθήκης NPT[semigr ]

16. υποστηρίζει την άποψη ότι στο πλαίσιο των Ηνωμένων Εθνών θα πρέπει να επιβληθούν αποτελεσματικές κυρώσεις κατά των συμβαλλομένων στη συνθήκη μερών που παραβιάζουν αποδεδειγμένα τις διατάξεις της NPT (όπως κατά το παρελθόν το Ιράκ και η Βόρεια Κορέα), καθώς και κατά άλλων κρατών που παράγουν πυρηνικά όπλα δήθεν για πολεμικούς ή εκβιαστικούς σκοπούς[semigr ]

17. καλεί τη διεθνή Κοινότητα να δημιουργήσει τις νομοθετικές προϋποθέσεις για τη δίωξη βάσει διατάξεων του Ποινικού Δικαίου αδικημάτων στο πλαίσιο της παράνομης διάδοσης πυρηνικών υλικών, συμπεριλαμβανομένης και της παράνομης διακίνησης ραδιενεργών ουσιών και πυρηνικών υλικών[semigr ]

18. υπογραμμίζει την ανάγκη για μια πληρέστερη συνεργασία μεταξύ κρατών που προσχωρούν στη Συνθήκη NPT, όσον αφορά την πρόληψη τρομοκρατικών οργανώσεων, που συμπεριλαμβάνουν φανατικές θρησκευτικές αιρέσεις, να αποκτήσουν όπλα μαζικής καταστροφής[semigr ]

19. υποστηρίζει την ενίσχυση και εξορθολογισμό των διεθνών διασφαλίσεων και τάσσεται υπέρ της περαιτέρω επέκτασής τους, ώστε να περιλαμβάνουν:

- τον συντονισμό των διαδικασιών διασφαλίσεων, μέσω της ανεξάρτητης αξιολόγησης των τεχνολογιών διασφαλίσεων, όπως εφαρμόζεται από την Ευρατόμ και τον ΔΟΑΕ στις εγκαταστάσεις χειρισμού μεγάλου όγκου- εγκαταστάσεις επανεπεξεργασίας, εμπλουτισμού και παρασκευής,

- αιφνίδιους απροειδοποίητους ελέγχους, υποστηριζόμενους από ένα αποτελεσματικό καθεστώς κυρώσεων,

- ολοκληρωμένο και συντονισμένο σύστημα έκδοσης αδειών της ΕΕ, στο πεδίο του οποίου θα εκτείνεται από τον εξοπλισμό διπλής χρήσης, τα ανταλλακτικά κπλ. στην αρχή του κύκλου, έως την πυρηνική τεχνολογία και το σχάσιμο υλικό στο τέλος του,

- την αποδοχή ολοκληρωμένων διασφαλίσεων που θα καλύπτουν όλες τις πυρηνικές εγκαταστάσεις,

- την εφαρμογή ολοκληρωμένων διασφαλίσεων, εάν αποδειχθούν

αποτελεσματικές, σε όλες αδιακρίτως τις πυρηνικές εγκαταστάσεις των κρατών μελών της ΕΕ και την άρνηση μεταφοράς πυρηνικών εγκαταστάσεων και υλικών σε χώρες που δεν αποδέχονται ολοκληρωμένες διασφαλίσεις[semigr ]

20. καλεί τους συμμετέχοντες στην Διάσκεψη, και ιδίως τα κράτη μέλη της Ευρωπαϊκής Ένωσης, να μεριμνήσουν προκειμένου να διατεθεί στην Διεθνή Υπηρεσία Ατομικής Ενέργειας (ΔΥΑΕ) στη Βιέννη σταθερή χρηματοδότηση και να εξοπλισθεί με επαρκές προσωπικό προκειμένου να ανταποκρίνεται στις αρμοδιότητες ελέγχου που του έχουν ανατεθεί[semigr ]

21. υποστηρίζει τις προτάσεις της ΔΥΑΕ όσον αφορά την καθιέρωση ενός «περιβαλλοντικού ελέγχου» και άλλων μεθόδων πιστοποίησης που προτάθηκαν στη διαδικασία 93+2 της ΔΥΑΕ[semigr ]

22. ζητεί να καλύπτονται από την κοινοτική θέση όλες οι πτυχές στις οποίες αναφέρεται το προαναφερθέν ψήφισμά του της 21ης Απριλίου 1994 και να προσανατολισθούν οι διαπραγματεύσεις προς την τελειοποίηση του ισχύοντος συστήματος εγγυήσεων, ούτως ώστε να περιλαμβάνει την αναγκαία πολύπλευρη ισορροπία που θα εξαλείφει τις διακρίσεις ανάμεσα στις χώρες που θεωρούνται πυρηνικές δυνάμεις και εκείνες που δεν διαθέτουν πυρηνικό εξοπλισμό, σύμφωνα με τους όρους που αναφέρονται στην ΝPT[semigr ]

23. εκφράζει την επιθυμία, όλα τα κράτη τα οποία δεν έχουν ακόμη συνάψει με την ΔΥΑΕ καμία συμφωνία ολοκληρωμένων διασφαλίσεων, να προσχωρήσουν σε μια τέτοια συμφωνία και ζητεί να ενταθεί η έρευνα για τις παράνομες μεταφορές σχάσιμου υλικού από εγκαταστάσεις που ελέγχονται από την ΕΚΑΕ[semigr ]

24. καλεί τα κράτη που διαθέτουν πυρηνικό εξοπλισμό να θέσουν το πυρηνικό δυναμικό τους, στο σύνολό του, υπό τον έλεγχο της ΔΥΑΕ[semigr ]

25. τάσσεται υπέρ της δημιουργίας ενός πρωτοκόλλου πυρηνικών όπλων στα Ηνωμένα Έθνη και καλεί τα κράτη μέλη της Ευρωπαϊκής Ένωσης να αναλάβουν πρωτοβουλία και να προτείνουν τη δημιουργία ενός τέτοιου πρωτοκόλλου κατά την αναθεωρητική διάσκεψη της ΝΡΤ[semigr ]

26. καλεί όλα τα κράτη τα οποία δεν έχουν έως τώρα υπογράψει την εν λόγω Συνθήκη να προσχωρήσουν στη Συνθήκη για την Μη Διάδοση των Πυρηνικών Όπλων, καλεί δε την Ευρωπαϊκή Ένωση και τα κράτη μέλη της να αναπτύξουν πολιτική που θα αποσκοπεί στην άμβλυνση των εντάσεων στις ευαίσθητες περιοχές και στην ανταπόκριση στις ανησυχίες περί ασφάλειας των χωρών στο κατώφλι του πυρηνικού εξοπλισμού οι οποίες θα επιθυμούσαν να προσχωρήσουν στη Συνθήκη[semigr ]

27. καλεί την Ευρωπαϊκή Ένωση να θέσει σε κίνηση, επί τη βάσει του άρθρου VII της NPT, μια πολιτική δραστηριότητα με στόχο την προώθηση περιφερειακών λύσεων, όχι μόνο για τη δημιουργία αποπυρηνικοποιημένων ζωνών το σύνολο των οποίων θα πρέπει να καλύπτει όλον τον πλανήτη και να εξαλείφει οριστικά την πυρηνική απειλή, αλλά και για τον προγραμματισμό ρεαλιστικών λύσεων στα προβλήματα των ενεργειακών αναγκών των περιφερειών αυτών, καθώς και για την πραγματοποίηση της αναγκαίας μεταφοράς τεχνολογίας, με την ταυτόχρονη ενίσχυση των ελέγχων όσον αφορά τη χρήση δυαδικών τεχνικών και με την υποστήριξη της εφαρμογής μέτρων επισήμανσης και εξακρίβωσης πιθανών παράνομων προγραμμάτων σοβαρών διαστάσεων[semigr ]

28. επιδοκιμάζει την απόφαση του Καζακστάν, της Λευκορωσίας και της Ουκρανίας να προσχωρήσουν στη Συνθήκη για την Μη Διάδοση των Πυρηνικών Όπλων ως κράτη που δεν διαθέτουν πυρηνικά όπλα, και καλεί τα κράτη μέλη της Ευρωπαϊκής Ένωσης να επιβραβεύσουν μέσω σχετικών μέτρων ενίσχυσης και αποζημίωσης την απόφαση αυτή που συνδέεται με επακόλουθες υποχρεώσεις[semigr ]

29. τονίζει, στο πλαίσιο αυτό, πόσο σημαντικό είναι να εξασφαλισθεί η πρόσληψη πυρηνικών επιστημόνων του στρατιωτικού τομέα της πρώην Σοβιετικής Ένωσης οι οποίοι θα απασχοληθούν για μη στρατιωτικούς σκοπούς, και προτρέπει την Ευρωπαϊκή Ένωση να είναι πρόθυμη να συμβάλει στην επίτευξη του στόχου αυτού[semigr ]

30. εκφράζει την ικανοποίησή του για την παραδειγματική απόφαση της Νοτίου Αφρικής να εγκαταλείψει τα πυρηνικά όπλα που διαθέτει και να προσχωρήσει στην ΝΡΤ[semigr ]

31. παροτρύνει τους συμμετέχοντες στη Διάσκεψη να καταβάλουν κάθε δυνατή προσπάθεια ώστε να αποφευχθεί οιαδήποτε «προσωρινή λύση» με αβέβαιες συνέπειες για ολόκληρη την διεθνή κοινότητα[semigr ]

32. αναθέτει στον Πρόεδρό του να διαβιβάσει το παρόν ψήφισμα στην Επιτροπή, το Συμβούλιο, στις κυβερνήσεις και τα κοινοβούλια των κρατών μελών, στον Πρόεδρο της Γενικής Συνέλευσης και στο Γενικό Γραμματέα των Ηνωμένων Εθνών, στον Πρόεδρο της Διάσκεψης της Γενεύης των Ηνωμένων Εθνών για τον Αφοπλισμό και στη Γραμματεία της Διάσκεψης NPT της Νέας Υόρκης.